b'\n_START_ARTICLE_\nTangierska bolezen\n_START_PARAGRAPH_\nTangierska bolezen (imenovana tudi Tangierjeva bolezen) je redka avtosomska recesivna bolezen s pribli\xc5\xbeno 100 primeri obolelih na svetu. Obstaja verjetnost, da je \xc5\xa1e veliko primerov neodkritih. Imenuje se po mestu Tangier v ameri\xc5\xa1ki zvezni dr\xc5\xbeavi Virginii, od koder je izhajal prvi poznan oboleli. Bolezen se pojavi zaradi okvarjenega prena\xc5\xa1alca ABC, natan\xc4\x8dneje prena\xc5\xa1alca ABCA1. V genu zanj so navodila za izdelavo beljakovine za spro\xc5\xa1\xc4\x8danje holesterola in fosfolipidov iz celic. Te snovi se uporabijo za izdelavo lipoproteina visoke gostote (HDL), ki jih prena\xc5\xa1a v jetra. Posledi\xc4\x8dno pride do zmanj\xc5\xa1ane sposobnosti za transport holesterola iz celic, kar vodi do njegovega kopi\xc4\x8denja v makrofagih in epitelijskih tkivih v telesu.\n_START_SECTION_\nZgodovina\n_START_PARAGRAPH_\nLeta 1959 so pri petletnem bolniku Teddyju Lairdu iz Tangierja v ameri\xc5\xa1ki zvezni dr\xc5\xbeavi Virginiji opazili izredno pove\xc4\x8dane oran\xc5\xbenorumene mandlje, ki so jih zdravniki pozneje odstranili. Postavili so mu diagnozo Niemann-Pickove bolezni in ga poslali k dr. Louisu Avioliju na Nacional Cancer Institute. Na primer je postal pozoren Donald Fredrickson, vodja podru\xc5\xbenice za molekularne bolezni, ki je dvomil o pravilnosti diagnoze, zato je odpotoval k dr. Avioliju. Enake klini\xc4\x8dne znake kot pri Teddyju je odkril tudi pri njegovi sestri. Oba sta imela izredno povi\xc5\xa1ano \xc5\xa1tevilo makrofagov ne samo v mandljih, temve\xc4\x8d tudi v kostnem mozgu in v vranici. Pozneje so odkrili tudi zni\xc5\xbeano koli\xc4\x8dino HDL-a pri obeh bolnikih in tudi njunih star\xc5\xa1ih, kar je potrdilo, da gre za genetsko bolezen.\n_START_SECTION_\nGenetika\n_START_PARAGRAPH_\nDo napake na ABCA1 prena\xc5\xa1alcu pride zaradi mutacije na kromosomu 9q31. Zaradi tega je onemogo\xc4\x8deno u\xc4\x8dinkovito prena\xc5\xa1anje holesterola in fosfolipidov iz celic za prevzem z ApoA1 v krvnem obtoku. To vodi do pomanjkanja lipoproteinov visoke gostote v obtoku, kar je dejavnik tveganja za bolezen koronarnih arterij. Obenem je kopi\xc4\x8denje holesterola v celicah strupeno, lahko povzro\xc4\x8di smrt celic ali njihovo moteno funkcijo. Kombinacija teh dejavnikov vodi do znakov in simptomov Tangierske bolezni._NEWLINE_Bolezen je dedna, deduje se avtosomno recesivno. To pomeni, da morata biti za izra\xc5\xbeen fenotip v genotipu prisotni dve kopiji spremenjenega gena. Najpogosteje se to zgodi pri star\xc5\xa1ih prena\xc5\xa1alcih, ki imajo eno kopijo spremenjenega gena, vendar ne ka\xc5\xbeejo znakov in simptomov bolezni.\n_START_SECTION_\nPatogeneza\n_START_PARAGRAPH_\nLipoproteini visoke gostote nastanejo, ko se beljakovine v krvi, apolipoproteini A1 (apoA1), zdru\xc5\xbeijo s holesterolom in fosfolipidi. Ti izvirajo iz notranjosti celic in se prena\xc5\xa1ajo iz celice v kri preko ABCA1 prena\xc5\xa1alca. Ljudje s tangiersko boleznijo imajo okvarjene ABCA1 prena\xc5\xa1alce, kar se poka\xc5\xbee v mo\xc4\x8dno zmanj\xc5\xa1ani sposobnosti za prenos holesterola iz celic, kar povzro\xc4\x8di kopi\xc4\x8denje holesterola in fosfolipidov v mnogih telesnih tkivih. Ta se posledi\xc4\x8dno pove\xc4\x8dajo. Ni\xc5\xbeje koncentracije lipoproteinov visoke gostote v krvi se v\xc4\x8dasih poimenujejo hipoalfalipoproteinemije.\n_START_SECTION_\nKlini\xc4\x8dna slika\n_START_PARAGRAPH_\nOsebe s to boleznijo imajo nizko koncentracijo HDL-a v krvi. Ta prena\xc5\xa1a holesterol in nekatere fosfolipide iz tkiv do jeter, kjer se odstranjujejo iz krvi. HDL velikokrat imenujejo tudi \xe2\x80\x9cdober holesterol\xe2\x80\x9d, saj v vi\xc5\xa1jih koncentracijah zmanj\xc5\xa1a mo\xc5\xbenost za razvoj bolezni srca in o\xc5\xbeilja. Bolniki imajo tudi nekoliko povi\xc5\xa1ane koli\xc4\x8dine ma\xc5\xa1\xc4\x8dob v krvi (blago hipertrigliceridemijo) in motnje v delovanju \xc5\xbeivcev (nevropatija). Tonzile oziroma mandeljni so vidno prizadeti - pogosto se obarvajo oran\xc5\xbeno ali rumeno in se zelo pove\xc4\x8dajo. Prizadeti ljudje pogosto razvijejo prezgodnje ateroskleroze, za katero so zna\xc4\x8dilne ma\xc5\xa1\xc4\x8dobne obloge in brazgotine v arterijah. Drugi znaki tega obolenja so lahko pove\xc4\x8dana vranica (splenomegalija), pove\xc4\x8dana jetra (hepatomegalija), zamegljenost ro\xc5\xbeenice, sladkorna bolezen tipa 2 in zgodnji nastop bolezni srca in o\xc5\xbeilja.'